АҞӘА, жьҭаара 28 – Sputnik, Бадраҟ Аҩӡба. Аԥсны аекономика аҿиаразы хымԥада иахәҭаны иҟоуп ачаи аусхк аиҭарҿиара иҳәеит Рауль Ҳаџьымба Очамчыра араион ауааԥсыра дырԥыло аԥшьаша, жьҭаара 27 рзы.
"Ҳара ҿырԥшыганы иаагоит Краснодартәи атәылаҿацә. Уа ачаи рааӡоит, ахашәалагьы роуеит. Ҳаргьы ус ҟаҳҵар зыҟамлозеи? Аԥхьа ачаи шьаҭанкыла иқәаҳхит уажәы еиҭашьақәҳаргылароуп", — иҳәеит иара.
Ачаи адагьы аҳәынҭқарра ақыҭанхамҩа егьырҭ аусхкқәагьы рырҿиара иацхраароуп иҳәеит Ҳаџьымба.
Рауль Ҳаџьымба ачаитә усхк аусуҩцәа агәра диргеит иахәҭоу ацхыраара шроуа. Иазгәеиҭеит уи аусхк аԥыжәара аманы иҟалар ауп ҳәа.
Уаанӡа Ақыҭанхамҩа аминистр Даур Ҭарба Sputnik Аԥсны аинтервиу аҭо иҳәахьан сынтәа ареспубликаҟны еизгоуп 650 тонна ачаи бӷьы ҳәа.